钦定古今图书集成/明伦汇编/氏族典/第400卷 > 史权
## 钦定古今图书集成/明伦汇编/氏族典/第400卷 > 史权

按《元史史天倪传》：天倪次子权，字伯衡，勇而有谋，初
以权万户从天泽南征，壬子，天泽以万户改河南经
略使，乃以权代其任。己未，世祖自将伐宋，权迎于淮
西。宪宗崩，世祖命权总兵镇江北岸之武矶山。至元
六年，召至阙下，问以征南之策，对曰：“襄阳乃江陵之
藩蔽，樊城乃襄阳之外郛，我军若先攻樊城，则襄阳
不能支，吾不战自降矣。”帝善其计。制授江汉大都督、
总制军马、总管屯田万户。会天泽言一门不可兼掌
兵民之柄，乃授权镇国上将军、真定等路总管，兼府
尹，徙东平，又徙河间，卒。